text: Fastelavn - i Vejle havn 
  13 februar 2010 kl. 17.29
  Det blev en usædvanlig fastelavn i Dykkerklubben Nuser i Vejle: Før de udklædte dykkere kunne komme til at slå katten af tønden, måtte de først skubbe isflagerne i havnen væk.
  Drak øl i is
  Men så gik det ellers gesvindt. Reglerne blev måske ikke helt overholdt, men på fem minutter blev tønden slået i stykker og flere håndfulde medtagne dåseøl dumpede ud til de glade dykkere.
  De tog sig lige netop tid til at drikke øllerne, mens de lå i det iskolde vand.
  
  Kold og våd
  Efter en gåtur på isflagerne gik de hjem. Det hører med til historien, at indenunder udklædningen havde dykkerne sommerdragter på. Det er nemlig dårlig stil blandt dykkere i Nuser at være iklædt en tørdragt. For det gælder om at blive kold og våd.
  